《入新都访汪司马伯玉八首 其一》
明代·胡应麟

芳时忽不乐，怅然思美人。美人天都上，宫阙何嶙峋。

手把瑶华草，远寄越江濆。念欲往从之，弱水不可亲。

愧无晨风翼，寤寐怀苦辛。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。